Diari Oficial de la Generalitat Valenciana


Sumari del DOGV 4407, del 27-12-2002 (2002/14692)

RESOLUCIÓ de 18 de desembre de 2002, del subsecretari de l'Oficina de Ciència i Tecnologia de la Presidència de la Generalitat Valenciana, per la qual es convoquen ajudes per a grups de I+D+I per a l'exercici 2003.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4407

Data del DOGV
:   27-12-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/14270


Data del document
:   18-12-2002

Organisme emissor
:   Presidència de la Generalitat

Tipus de document
:   Resolució

Anàlisi jurídica

 Descriptors 

:   * innovació
    * ajuda pública
    * recerca i desenvolupament
    * centre d'investigació
    * universitat
    * col·legi professional
    * tecnologia
    * suport econòmic

RESOLUCIÓ de 18 de desembre de 2002, del subsecretari de l'Oficina de Ciència i Tecnologia de la Presidència de la Generalitat Valenciana, per la qual es convoquen ajudes per a grups de I+D+I per a l'exercici 2003. [2002/14251]
  
La Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, establix el marc normatiu en el qual s'ha de desenrotllar l'actuació de la Generalitat Valenciana en esta matèria i les finalitat essencials que han de perseguir les activitats de foment i de coordinació, incloent entre estes, específicament, les de millorar tecnològicament el sistema productiu valencià i promoure la difusió i l'aprofitament dels resultats obtinguts de la investigació.
  
En conseqüència amb allò disposat en la dita llei, el Programa d'Investigació Científica i Tècnica que s'inclou en el projecte de Llei de Pressupostos de la Generalitat Valenciana per a l'exercici 2003, establix i dota un sistema d'ajudes a la investigació en el marc del Pla Valencià d'Investigació Científica, Desenvolupament Tecnològic i Innovació (PVIDI) 2001-2006, aprovat pel Govern Valencià.
  
La millora del nivell d'excel·lència i enfortiment de la capacitat competitiva del Sistema Valencià de I+D+I és un dels objectius bàsics d'este programa. En línia amb estos objectius, la present convocatòria s'orienta al foment de les activitats dels grups de I+D+I de la Comunitat Valenciana, impulsant la seua consolidació i la seua projecció a fi que competixen en les millors condicions en l'obtenció de resultats i per l'obtenció de projectes i de recursos financers amb la finalitat d'aconseguir els millors resultats.
  
Amb això es pretén no únicament aprofitar l'elevada qualitat dels grups de I+D+I consolidats, sinó també intensificar el seu impacte sobre la comunitat cientificotecnològica i, optimitzar la gestió dels recursos existents, evitar la fragmentació dels grups d'investigació de manera que aconseguisquen la massa crítica necessària per a competir, tant en l'àmbit estatal com en l'Espai Europeu d'Investigació.
  
En conseqüència, el procés de selecció de sol·licituds s'efectuarà, sempre segons les disponibilitats pressupostàries, amb atenció als criteris de qualitat científica, competitivitat i oportunitat amb relació als objectius i les línies d'investigació prioritzades en el marc del PVIDI 2001-2006, i s'utilitzaran per a este encàrrec indicadors acceptats pels científics.
  
Amb esta finalitat, en l'exercici de les funcions atribuïdes en matèria de foment de la investigació científica, desenvolupament tecnològic i innovació pel Decret 7/2002, de 25 de juliol del president de la Generalitat Valenciana, i de les facultats conferides per l'article 47 de la Llei d'Hisenda Pública de la Generalitat Valenciana, i en virtut de la delegació d'atribucions del president de la Generalitat Valenciana en l'article 2 del Decret 9/2002, de 5 de setembre, del president de la Generalitat Valenciana, resolc:
  
Primer
  
Es convoquen ajudes per a grups de I+D+I i s'aproven les bases per les quals es regirà la seua concessió que s'inclouen com a annex de la present resolució.
  
Segon
  
Esta convocatòria recull accions a desenrotllar durant l'any 2003. Les ajudes d'esta convocatòria seran sufragades a càrrec del capítol IV de la línia T4685000, per un import de 650.000,00 euros, i del capítol VII de la línia T4694000, per un import d'1.200.000,00 euros, del programa pressupostari 542.10 €Investigació Científica i Tècnica- dels Pressupostos de la Generalitat Valenciana per a l'exercici 2003. Les concessions estaran condicionades a l'existència en els pressupostos de la Generalitat Valenciana per a l'any 2003, de crèdit adequat i suficient per a això, i que s'haurà de publicar en el Diari Oficial de la Generalitat Valenciana per a este efecte, resolució de la Subsecretaria de l'Oficina de Ciència i Tecnologia en la qual es determine l'aplicació pressupostària i la quantia global màxima que servisca de suport a esta. El pagament anticipat serà possible si la Llei de Pressupostos de la Generalitat Valenciana per a l'exercici 2003 així ho establix.
  
Tercer
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, la present resolució, que esgota la via administrativa, es podrà recórrer potestativament en reposició o es podrà plantejar directament recurs contenciós administratiu, en els terminis i davant els òrgans que s'indiquen tot seguit:
  
a) El recurs de reposició s'haurà d'interposar davant l'òrgan que va dictar l'acte, en el termini d'un mes comptador des del dia següent a la publicació de la present resolució.
  
b) El recurs contenciós administratiu s'haurà de plantejar davant el Tribunal Superior de Justícia de la Comunitat Valenciana en el termini de dos mesos comptadors des del dia següent a la publicació de la present resolució.
  
DISPOSICIÓ FINAL
  
La present resolució entrarà en vigor el dia següent de la publicació en el Diari Oficial de la Generalitat Valenciana.
  
València, 18 desembre de 2002.- El subsecretari de l'Oficina de Ciència i Tecnologia: Javier Quesada Ibáñez.
  
ANNEX
  
Ajudes per a grups de I+D+I
  
1. Objecte i àmbit
  
L'objecte de la present convocatòria és regular el procediment de concessió, en règim de publicitat, d'objectivitat i de concurrència competitiva, d'ajudes a grups d'investigació d'excel·lència contrastada ubicats a la Comunitat Valenciana, per al desenrotllament de línies d'investigació. La finalitat de la convocatòria és dotar els grups de I+D+I d'un horitzó de finançament estable que afavorisca la seua projecció i constribuïsca a l'enfortiment de la capacitat de la Comunitat Valenciana de generar coneixement competitiu.
  
2. Beneficiaris i sol·licitants
  
2.1 Podran sol·licitar estes ajudes les següents entitats ubicades a la Comunitat Valenciana:
  
a) Universitat públiques valencianes i organismes públics d'investigació, amb personalitat jurídica pròpia, definits en la Llei 7/1997, de 9 de desembre, de la Generalitat Valenciana, de Foment i Coordinació de la Investigació Científica i del Desenvolupament Tecnològic, i en la Llei 13/1986, de 14 d'abril, de Foment i Coordinació General de la Investigació Científica i Tècnica, a través dels seus centres, instituts, departaments, seccions o altres unitats d'investigació.
  
b) Societats científiques legalment constituïdes, col·legis professionals i altres entitats públiques o privades amb finalitat investigadora legal o estatutària i personalitat jurídica pròpia, i que no tinguen ànim de lucre.
  
2.2 Les sol·licituds hauran d'anar firmades per l'investigador principal del grup d'investigació i hauran de tindre el vistiplau del representant legal de l'entitat sol·licitant. La dita conformitat suposa el compromís de l'entitat de recolzar la correcta realització de l'activitat per a la qual se sol·licita l'ajuda i, si és el cas, a avançar les quantitats necessàries per a la realització de l'activitat subvencionada, mentre no es faça efectiu l'import de l'ajuda concedida.
  
3. Grups d'investigació
  
3.1. Els grups d'investigació que desitgen participar en esta convocatòria hauran d'ajustar la seua composició, la participació i la dedicació a les condicions que s'esmenten en esta.
  
3.2. Amb caràcter general, s'entendrà per grup d'investigació l'equip format per investigadors i, si és el cas, per ajudants d'investigació, amb un mínim de sis membres efectius i els següents requisits de composició i de participació:
  
Investigadors:
  
Quan l'organisme beneficiari siga un centre públic de I+D o un centre privat de I+D sense ànim de lucre, un mínim d'un investigador principal i tres investigadors associats que hauran de tindre formalitzada la seua vinculació estatutària o contractual amb qualsevol centre d'investigació ubicat a la Comunitat Valenciana en el moment de la sol·licitud. Amb caràcter excepcional, i quan la seua contribució siga decisiva per a la viabilitat de l'activitat investigadora, este requisit de vinculació establit per als investigadors associats podrà entendre's referit a qualsevol centre de I+D sense el requisit de localització geogràfica expressat en el paràgraf anterior. Tots els investigadors de l'equip hauran de posseir la condició de doctor.
  
Quan l'organisme beneficiari siga un centre d'innovació i de tecnologia, inscrit en el Registre de Centres d'Innovació i Tecnologia regulat pel Reial Decret 2609/1996, de 20 de desembre (BOE, de 17 de gener de 1997), del Ministeri d'Educació i Cultura, un mínim d'un investigador principal que haurà de pertànyer a la seua plantilla en el moment de la sol·licitud i posseir el títol de doctor. En cas de no posseir-lo, haurà d'acreditar que posseïx experiència en activitats de I+D+I durant almenys deu anys o, en el seu defecte, que ha dirigit projectes d'investigació durant almenys cinc anys.
  
Ajudants d'investigació:
  
Titulats superiors i mitjans, i personal tècnic de suport a la investigació que tindran o no vinculació contractual o estatutària amb l'entitat beneficiària.
  
3.3. Amb caràcter general, els grups d'investigació hauran de posseir una àmplia experiència investigadora demostrable per mitjà d'indicadors contrastats. Es pretén la configuració de grups consolidats, que hagen donat mostra contrastada de la participació en programes competitius de I+D+I nacionals i internacionals, els membres del qual acumulen un nombre de trams d'investigació reconeguts per la Comissió Nacional d'Avaluació de l'Activitat Investigadora (sexennis) d'almenys 8. No obstant això, es podran considerar excepcions justificades per la naturalesa del camp cientificotècnic, la mitjana d'edat dels membres del grup i / o l'excepcional qualitat d'este. En els casos en què l'indicador de trams d'investigació no estiga disponible, es pretén integrar una experiència equivalent avalada per altres criteris objectius de suficiència investigadora que permeten determinar l'excel·lència mitjana del grup.
  
4. Requisits dels membres del grup investigador
  
4.1. Cap investigador principal o associat podrà figurar com a tal en més d'una sol·licitud d'ajuda en l'àmbit d'esta convocatòria.
  
4.2. L'investigador principal ha d'haver participat, com a això i en els últims dos anys, en un mínim d'un projecte amb ajuda o subvenció atorgada en règim competitiu en el marc de les convocatòries dels Plans Nacionals d'Investigació Científica, Desenrotllament i Innovació Tecnològica, del V Programa Marc de I+D de la Unió Europea (1998-2002) o d'altres programes d'àmbit estatal o internacional de prestigi reconegut.
  
4.3. El personal vinculat a altres organismes diferents de l'entitat beneficiària necessitarà autorització expressa del seu organisme per a participar en les línies d'investigació obertes pel grup d'investigació. En el cas d'investigadors que despleguen la seua activitat principal en un centre estranger serà suficient una carta d'autorització original i firmada.
  
4.4. En els casos en què els membres del grup d'investigació pertanyen a entitats diferents, l'entitat beneficiària serà a la qual pertany l'investigador principal en el moment de la presentació de la sol·licitud.
  
5. Presentació de sol·licituds
  
5.1. Les sol·licituds es formalitzaran en els corresponents models normalitzats, que estaran disponibles a través de l'adreça d'internet: http://www.gva.es/ocyt.
  
5.2. Les sol·licituds i la documentació, així com qualsevol altre tipus de correspondència posterior, es dirigirà a la Subsecretaria de l'Oficina de Ciència i Tecnologia i es presentarà en el Registre de l'Organisme Públic Valencià d'Investigació (c/ de Colom, 66, 46404 València), o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Quan la sol·licitud es trameta per correu certificat s'haurà de presentar en la corresponent oficina de correus, en sobre obert perquè es puga estampar el segell de la data en l'imprés de sol·licitud.
  
5.3. El termini de presentació de sol·licituds serà de vint dies hàbils a comptar des de'l dia 13 de gener de 2003.
  
6. Formalització de les sol·licituds
  
Els sol·licitants presentaran original i còpia dels documents següents, fent servir els impresos normalitzats disponibles:
  
a) Sol·licitud d'ajuda per a finançar les línies d'investigació a desenrotllar pel grup.
  
b) Memòria cientificotècnica en què es detallaran les línies i els projectes d'investigació actuals o que es realitzaran durant el període de vigència de l'ajuda amb expressió dels objectius cientificotècnics a aconseguir, així com un pressupost anual amb les necessitats econòmiques del grups per al període de vigència.
  
c) Relació del personal investigador que forma el grup d'investigació, amb especificació de la titulació i del centre d'adscripció.
  
d) Currículum vitae conjunt del grup investigador i de l'investigador principal durant els últims 5 anys, amb les especificacions que establix l'apartat 9.a).
  
e) Fotocòpia confrontada del DNI o document equivalent de l'investigador principal, i firma original de conformitat de cada un de les persones que integren el grup.
  
f) En el cas que el grup incorpore investigadors associats, la vinculació estatutària o contractual dels quals siga amb entitats ubicats fora de la Comunitat Valenciana, s'aportarà autorització expressa firmada pel representant legal de l'organisme de procedència per a participar en les línies d'investigació del grup.
  
g) Pressupost o factura proforma detallada d'una firma proveïdora dels equips de xicoteta infraestructura cientificotècnica per als quals se sol·licite finançament.
  
h) Declaració responsable del representant legal de l'entitat sol·licitant que ha justificat correctament les beques o les subvencions que li han sigut atorgades amb anterioritat a càrrec dels Pressupostos de la Generalitat Valenciana.
  
i) Les entitats especificades en l'apartat 2.1.b) que no hagen sol·licitat amb anterioritat a la present convocatòria, ajudes o subvencions gestionades per la Subsecretaria de l'Oficina de Ciència i Tecnologia, hauran de presentar la següent documentació:
  
a) Fotocòpia confrontada del CIF de l'entitat.
  
b) Fotocòpia confrontada dels estatuts o de la documentació acreditativa de la seua constitució.
  
c) Documentació acreditativa de la representació legal de la persona que dóna el vistiplau a la sol·licitud en nom de l'entitat sol·licitant, així com fotocòpia confrontada del DNI d'esta.
  
7. Instrucció del procediment
  
7.1. L'òrgan encarregat de la instrucció del procediment serà la Subsecretaria de l'Oficina de Ciència i Tecnologia que, d'ofici, acordarà totes les actuacions necessàries per a la determinació, el coneixement i la comprovació de les dades en virtut de les quals ha de pronunciar-se la resolució.
  
7.2. Finalitzat el termini de presentació de sol·licituds, i una vegada revisades, per mitjà de resolució del subsecretari de l'Oficina de Ciència i Tecnologia, es publicarà en el tauler d'anuncis de la Subsecretaria de l'Oficina de Ciència i Tecnologia (c/ Colom, 66, 46816 València) i en l'adreça d'internet abans referida, una relació de totes les sol·licituds que no reunisquen els requisits exigits perquè en el termini de deu dies s'esmene la falta o es complete la documentació preceptiva. Si així no es fera, s'entendrà que la persona sol·licitant desistix de la sol·licitud, prèvia resolució en la qual es declare està circumstància amb indicació dels fets produïts i les normes que són d'aplicació. Així mateix, en la mateixa resolució es farà pública la relació provisional de sol·licituds excloses, amb l'expressió de la causa d'exclusió, perquè les persones interessades presenten les al·legacions que estimen oportunes en el mateix termini de deu dies.
  
7.3. Transcorregut el termini anterior, per mitjà de resolució del subsecretari de l'Oficina de Ciència i Tecnologia, es publicarà en el tauler d'anuncis abans mencionat i en l'adreça d'internet referida, les relacions definitives d'admesos, d'exclosos i de desistits en la convocatòria.
  
7.4. L'arreplegada de la documentació presentada, per a les sol·licituds excloses, desistides o desestimades després del procés de selecció, podrà efectuar-se dins dels sis mesos següents a la resolució definitiva de la convocatòria. La documentació no arreplegada en este termini podrà ser destruïda.
  
7.5. Les ajudes objecte de regulació en esta resolució no establiran cap vinculació laboral o administrativa, entre les persones beneficiàries i la Generalitat Valenciana.
  
7.6. La Subsecretaria de l'Oficina de Ciència i Tecnologia es reserva la facultat d'interpretar el contingut d'esta convocatòria.
  
8. Avaluació i selecció
  
8.1. L'avaluació i la selecció de les sol·licituds es realitzarà en concurrència competitiva i es tindrà exclusivament en compte la documentació aportada en la sol·licitud, per la qual cosa es prescindirà del tràmit d'audiència, d'acord amb allò disposat en l'article 84.4 de la Llei 30/1992, de 26 de novembre.
  
8.2. Per a l'avaluació dels aspectes cientificotècnics dels criteris descrits en el punt següent, la Subsecretaria de l'Oficina de Ciència i Tecnologia podrà demanar assessorament de l'Agència Nacional d'Avaluació i Prospectiva (ANEP) i / o dels experts en les matèries específiques que es consideren necessaris.
  
8.3. Una comissió de selecció, constituïda a este efecte, examinarà les sol·licituds i elaborarà una relació prioritzada dels grups a finançar tenint en compte, si és el cas, les decisions dels processos d'avaluació cientificotècnica i els aspectes d'oportunitat i d'adequació a les prioritats de la política regional de I+D+I d'acord als criteris establits en el punt 9. Està relació inclourà així mateix una proposta de pressupost per al finançament dels grups determinada segons criteris de màxima eficiència en l'assignació de recursos.
  
8.4. La comissió, a través del seu president, elevarà al subsecretari de l'Oficina de Ciència i Tecnologia, la proposta de selecció de sol·licituds i, si és el cas, la llista de reserva.
  
8.5. La concessió de l'ajuda d'esta convocatòria podrà ser utilitzada, si és el cas, amb finalitat d'acreditació per a futures convocatòries d'ajudes per a grups d'investigació de la Generalitat Valenciana.
  
9. Criteris d'avaluació
  
Les sol·licituds presentades a esta convocatòria s'avaluaran d'acord amb els següents criteris:
  
a) Currículum conjunt del grup per als últims cinc anys (70 punts) pel que fa a:
  
- Indicadors d'excel·lència mitjana del grup d'investigació basats en el nombre de trams d'investigació reconeguts per la Comissió Nacional d'Avaluació de l'Activitat Investigadora (?sexennis d'investigació?) acumulats pels membres del grup o, si és el cas, en indicadors equivalents relatius a la seua experiència en direcció /execució de projectes i altres activitats de I+D i transferència de tecnologia.
  
- Participació del grup en projectes finançats a càrrec del Programa Marc de I+D de la Unió Europea, del Pla nacional d'Investigació Científica, Desenvolupament i Innovació Tecnològica i d'altres programes i projectes en l'àmbit regional, estatal i internacional.
  
- Patents.
  
- Col·laboracions dutes a terme amb altres grups d'investigació prestigiosos estiguen ubicats o no a la Comunitat Valenciana.
  
- Publicacions, Ponències i comunicacions presentades pels membres del grup, així com premis d'investigació desenvolupament i innovació tecnològica rebuts.
  
- Nombre de becaris predoctorals i postdoctorals formats en el si del grup, i també el nombre de tesis doctorals dirigides i llegides en el si del grup.
  
- Activitats conjuntes de transferència de tecnologia, així com el finançament obtingut per mitjà de contractes o de convenis, tant pel que fa amb altres organismes integrats en el Sistema Valencià de Ciència i Tecnologia com en els que no estiguen ubicats a la Comunitat Valenciana o amb empreses.
  
b) Novetat i rellevància cientificotècnica dellà proposta (15 punts):
  
- Objectius cientificotècnics a aconseguir per mitjà de les línies i dels projectes d'investigació actuals o a realitzar durant el període de vigència de l'ajuda.
  
- Qualitat i prestigi dels projectes i dels programes competitius de I+D+I d'àmbit estatal i internacional concedits, sol·licitats o en fase de preparació per part del grup per a cofinançar les línies d'investigació proposades.
  
- Adequació del pressupost a les activitats propostes.
  
c) Composició, estructura i coherència del grup (5 punts):
  
- Adequació de la grandària i composició del grup als objectius proposats.
  
d) Adequació de les activitats de I+D+I del grup a les prioritats cientificotècniques establides en el marc del Pla Valencià d'Investigació Científica, Desenvolupament Tecnològic i Innovació (PVIDI) 2001-2006 (10 punts).
  
10. Quantia i conceptes susceptibles d'ajuda
  
10.1. La quantia de les ajudes previstes en esta convocatòria es determinarà en cada cas en el procés de selecció i es tindrà en compte les disponibilitats pressupostàries.
  
10.2. Els conceptes susceptibles d'ajudes:
  
Les ajudes previstes en esta convocatòria es destinaran exclusivament a cobrir les despeses directament relacionades amb el desenvolupament i execució de les línies d'investigació per a les quals hagen sigut concedides.
  
Amb caràcter general, no seran subvencionables les retribucions de personal fix vinculat estatutàriament o contractualment a les entitats beneficiàries, ni les despeses corresponents a l'adquisició de mobiliari o de material d'ús exclusivament administratiu o d'aplicació a la docència.
  
Les ajudes concedides es podran aplicar als següents conceptes:
  
a) Despeses d'equipament:
  
- Xicoteta infraestructura cientificotècnica, fins a un màxim de 9.000 euros per a tota la duració de l'actuació subvencionada, que seran consignats i gastats en la primera anualitat d'esta.
  
b) Despeses de funcionament:
  
- Despeses de personal ocasionades per la incorporació a l'equip d'investigació de personal contractat temporal o en règim de formació, aliè al personal vinculat estatutàriament o contractualment de forma permanent amb l'organisme sol·licitant, el qual podrà incorporar-se al grup durant tot o part del temps previst amb dedicació parcial o total, d'acord amb la normativa vigent i amb les normes de l'organisme beneficiari, sense que això implique cap compromís pel que fa a la seua posterior incorporació a este. Estes despeses es podran referir a doctors, titulats superiors, titulats mitjans i personal tècnic de suport a la investigació.
  
- Despeses d'adquisició de material fungible i bibliogràfic.
  
- Viatges i dietes de manutenció i d'allotjament.
  
- Altres despeses directament relacionades amb l'actuació subvencionable, com la contractació de servicis externs i la utilització de servicis de suport a la investigació o grans instal·lacions, sempre que estiguen correctament justificades.
  
10.3. Amb caràcter general, no serà subvencionable l'IVA satisfet per l'adquisició de béns o servicis, i en general, qualsevol impost pagat per part del beneficiari, llevat que acredite documentalment, per l'òrgan administratiu competent, no estar subjecte o l'exempció de l'impost.
  
11. Resolució de concessió de les ajudes
  
11.1. Finalitzat el procés de selecció, la concessió o la denegació de les ajudes es realitzarà per resolució del subsecretari de l'Oficina de Ciència i Tecnologia. La resolució de concessió es publicarà en el Diari Oficial de la Generalitat Valenciana. La motivació de la resolució que s'adopte quedarà acreditada en l'expedient.
  
11.2. El termini màxim per a resoldre les sol·licituds presentades i per a la concessió de les ajudes que s'establixen en la present convocatòria serà de sis mesos a partir de la data de publicació d'esta en el Diari Oficial de la Generalitat Valenciana. El còmput del termini s'interromprà durant el termini requerit per a l'esmena i millora de la sol·licitud per part de la persona interessada. Transcorregut el dit termini sense que s'haja dictat resolució s'entendrà desestimada la sol·licitud de concessió de l'ajuda, en els termes prevists en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
11.3. Les resolucions a què fa referència els apartats 7.2 i 11.1 esgoten la via administrativa i contra les quals es podrà interposar recurs de reposició davant l'òrgan que va dictar l'acte, en el termini d'un mes comptador des del dia següent de la publicació de la resolució corresponent o recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des del dia següent de la notificació de la resolució corresponent.
  
11.4. La Subsecretaria de l'Oficina de Ciència i Tecnologia no és responsable de l'actuació del personal contractat, ni dels danys i dels perjuís que puguen esdevenir, sempre que els danys i els perjuís siguen imputables a este.
  
11.5. La concessió de l'ajuda no implica cap relació contractual, estatutària o administrativa amb la Generalitat Valenciana, ni cap tipus de compromís per part d'esta en relació amb una posterior incorporació del personal contractat a la seua plantilla.
  
12. Duració i naturalesa de les ajudes
  
12.1. Amb caràcter general, les ajudes d'esta convocatòria tindran una duració de tres anys. Únicament en casos excepcional, correctament justificats, podran tindre una duració menor.
  
12.2. Les ajudes previstes en esta convocatòria tindran sempre forma de subvenció i podran finançar totalment o parcialment el pressupost sol·licitat en les propostes presentades. La seua quantia es determinarà, en cada cas, per mitjà d'un procés de selecció, i es tindran en compte les disponibilitats pressupostàries.
  
13. Compatibilitat de les ajudes
  
Les ajudes concedides en virtut de la present convocatòria seran compatibles amb altres, qualsevol que siga la seua naturalesa i l'administració o l'entitat que les concedisca, sempre que la suma de totes no supere el cost de l'actuació subvencionada.
  
14. Renovació de les ajudes
  
14.1. L'ajuda concedia per a la primera anualitat s'establirà en la resolució de concessió. L'import de les següents anualitat fins a cobrir, si és el cas, els tres anys de vigència de l'ajuda, es determinarà anualment durant el procés de renovació segons les disponibilitats pressupostàries i els resultats del seguiment cientificotècnic anual realitzat per part de la Subsecretaria de l'Oficina de Ciència i Tecnologia.
  
14.2. La renovació anual de les ajudes i, si és el cas, la determinació de l'import de l'ajuda per a l'anualitat corresponent, estaran condicionats a la presentació, per part de l'investigador principal durant l'últim trimestre dels anys 2003 i 2004, de la següent documentació en els impresos normalitzats corresponents:
  
a) Sol·licitud de renovació de l'ajuda per a grups de I+D+I.
  
b) Informe anual de progrés i seguiment de l'actuació subvencionada.
  
c) Declaració responsable que es mantenen les condicions i els requisits que determinaren la concessió de l'ajuda en l'exercici 2003.
  
15. Obligacions de les entitats beneficiàries
  
15.1. Les entitats beneficiàries s'ajustaran a les obligacions generals derivades de la normativa vigent sobre ajudes o subvencions públiques i, en particular, a les que fa referència l'article 47 de la Llei d'Hisenda Pública de la Generalitat Valenciana.
  
15.2. En particular, els beneficiaris estaran obligats a:
  
a) Presentar en el termini d'un mes des de la notificació de la resolució de concessió de l'ajuda:
  
- Dades de domiciliació bancària de l'entitat beneficiària, segons model facilitat a l'efecte (fitxa de manteniment de tercers)..
  
- Documentació acreditativa del grau acadèmic (investigadors) o titulació (ajudants d'investigació), i quan l'organisme beneficiari siga un centre d'innovació i tecnologia dels que es contemplen en els apartats 3.2, si és el cas, documentació acreditativa de l'experiència requerida o dels projectes dirigits.
  
- Documentació acreditativa de la seua relació estatutària o contractual amb l'entitat investigadora a la qual pertanyen, segons allò declarat en la sol·licitud.
  
- Autorització requerida en l'apartat 4.3 de la present convocatòria.
  
- Documentació acreditativa de la participació de l'investigador principal en projectes competitius de I+D+I requerida en l'apartat 4.2.
  
b) Facilitar les actuacions de control financer que corresponguen a la Intervenció General de la Generalitat Valenciana, en relació amb les subvencions concedides.
  
c) Comunicar a la Subsecretaria de l'Oficina de Ciència i Tecnologia l'obtenció de subvencions o ajudes per a la mateixa finalitat, procedents de qualsevol administració o ens públic o privat de qualsevol nacionalitat, amb indicació de l'import i de la distribució per anualitats.
  
d) Reintegrar a la Subsecretaria de Política Pressupostària i Tresor de la Generalitat Valenciana, quan corresponga segons el que preveu el punt 17.6 de la present convocatòria, i en el termini d'un mes, els imports corresponents a les ajudes concedides, i tramete còpia del document acreditatiu del reintegrament a la Subsecretaria de l'Oficina de Ciència i Tecnologia.
  
e) Acreditar, si és el cas, davant la Subsecretaria de l'Oficina de Ciència i Tecnologia, que es troben al corrent de les obligacions tributàries i davant la Seguretat Social, en els termes que establix l'Orde de 30 de maig de 1996, de la Conselleria d'Economia i Hisenda, sobre la forma d'acreditar per part dels beneficiaris de subvencions, l'exigència prevista en l'article 47.7 del text refós de la Llei d'Hisenda Pública de la Generalitat Valenciana. Als efectes, prèviament al pagament de les ajudes, i a petició de la Subsecretaria de l'Oficina de Ciència i Tecnologia, els beneficiaris hauran de presentar els oportuns certificats de compliment de les seues obligacions fiscals i amb la Seguretat Social, referits a la data d'atorgament de les subvencions, expedit per la corresponent delegació de l'Agència Estatal de l'administració Tributària, per la Direcció Territorial d'Economia i Hisenda que corresponga i per la Direcció Provincial de la Tresoreria de la Seguretat Social.
  
f) Quan les entitats beneficiàries haguen d'aportar garanties per a la bestreta de subvencions, d'acord amb la legislació vigent que els siga d'aplicació, la garantia consistirà en un aval bancari per un import igual a la quantitat anticipada.
  
15.3. Fer constar en els treballs i les activitats realitzades a càrrec d'esta ajuda, el patrocini de la Generalitat Valenciana.
  
16. Acceptació
  
16.1. S'entendrà acceptada l'ajuda concedida, en els termes previstos en la resolució d'esta, si transcorreguts deu dies des de la publicació en el DOGV de la resolució de concessió, l'entitat interessada no haguera renunciat expressament per mitjà d'escrit dirigit a la Subsecretaria de l'Oficina de Ciència i Tecnologia.
  
16.2. Els beneficiaris de les ajudes regulades en esta convocatòria hauran d'utilitzar la subvenció per a realitzar l'activitat o per a adoptar el comportament que fonamenta la concessió de la subvenció, en els termes de la resolució de concessió i justificaran la seua realització en els termines establits, i d'acord amb les normes generals de procediment previstes en esta convocatòria.
  
16.3. Si és el cas, els investigadors principals tenen l'obligació d'assegurar que cap de les activitats dels projectes d'investigació vulnera els principis ètics fonamentals, inclusivament els requisits relatius al benestar dels animals. Estos principis inclouen, entre d'altres, els reflectits en la Carta de Drets Fonamentals de la Unió Europea, la protecció de la dignitat i la vida humanes, la protecció de les dades personals i la intimitat, així com del medi ambient, d'acord amb la legislació comunitària i, si és el cas, els convenis internacionals, per exemple, la Declaració Universal de Hèlsinki, el Conveni del Consell d'Europa relatiu al Drets Humans i la Biomedicina, el Protocol addicional pel qual es prohibix la clonació d'éssers humans, la convenció de les Nacions Unides sobre els Drets del Xiquet, la Declaració Universal sobre el Genoma Humà i els drets Humans, adoptada per la UNESCO, i les resolucions pertinents de l'Organització Mundial de la Salut (OMS), el Protocol del Tractat d'Amsterdam sobre la protecció i el benestar dels animals; així com la legislació, les normes reglamentàries i les normes ètiques vigents a Espanya i a la Comunitat Valenciana.
  
16.4. En particular, els projectes que impliquen experimentació animal hauran d'atendre a allò que disposa el Reial Decret 223/198 sobre protecció dels animals utilitzats per a experimentació i altres finalitats científiques i els projectes que impliquen la utilització d'organismes modificats genèticament hauran d'atendre el que disposa la Llei 15/1994, de 3 de juny, sobre la utilització confinada, alliberament voluntari i comercialització d'organismes modificats genèticament, i en el Reglament de desenvolupament aprovat per Reial Decret 951/1997, de 20 de juny.
  
17. Seguiment i control de les accions
  
17.1. El seguiment cientificotècnic de les activitats subvencionades correspon a la Subsecretaria de l'Oficina de Ciència i Tecnologia, que establirà els procediments adequats per a això i designarà, si és el cas, els òrgans, les comissions o els experts que estimen necessaris per a realitzar les oportunes actuacions de seguiment i comprovació de l'aplicació de l'ajuda.
  
17.2. En el termini màxim de tres mesos des de la finalització de les actuacions subvencionables, per haver aconseguit els objectius o per haver acabat el temps previst o el finançament adjudicat, l'investigador principal presentarà un informe final sobre el desenrotllament i objectius aconseguits, en el qual ha de constar totes les publicacions científiques que hagen donat lloc les investigacions realitzades.
  
17.3. Tota alteració, tant de les condicions tingudes en compte per a la concessió d'estes ajudes, com dels requisits i les condicions establides en la present convocatòria i, en tot cas, l'obtenció concurrent de subvencions o ajudes atorgades per altres administracions o ens públics o privats, de qualsevol nacionalitat, podran donar lloc a la modificació de la resolució de concessió. La justificació de les despeses per quanties inferiors ala subvenció concedida, establida en la resolució de concessió, comportarà una reducció de l'ajuda.
  
17.4. L'incompliment total o parcial de qualsevol dels requisits establits en el present capítol i la resta de normes que són d'aplicació, així com de les condicions que, si és el cas, s'establisquen en la corresponent resolució de concessió, donarà lloc, després de l'oportú expedient d'incompliment, a la cancel·lació de l'ajuda i a l'obligació de reintegrar esta juntament amb els interessos legals corresponents, d'acord amb el que disposa l'article 47 de la Llei d'Hisenda Pública de la Generalitat Valenciana. En particular, seran motiu d'incompliment les següents:
  
- La renúncia al projecte per part de l'investigador principal o el trasllat d'este a una altra entitat diferent de la beneficiària, que faça perillar la direcció del projecte i l'abast dels objectius prevists.
  
- L'acumulació sobre un mateix projecte de finançament procedent d'altres fonts o la sol·licitud a altres organismes de finançament de variants del projecte d'investigació no justificades suficientment, sense que haja notificació prèvia a la Subsecretaria de l'Oficina de Ciència i Tecnologia.
  
- El desenrotllament d'actuacions no coincidents amb els objectius proposats i els terminis estipulats, sense comptar amb l'expressa autorització de la Subsecretaria de l'Oficina de Ciència i Tecnologia.
  
- L'incompliment de l'obligació de justificació en els termes establits.
  
- L'obtenció de la subvenció sense reunir les condicions requerides en esta convocatòria.
  
- L'incompliment de la finalitat per a la qual va ser concedida la subvenció.
  
- Quan resulte acreditada a través del seguiment que de les accions subvencionades efectue la Subsecretaria de l'Oficina de Ciència i Tecnologia, la inadequació de la despesa efectivament realitzada a la proposada i a l'adjudicada. L'aplicació dels fons de despeses d'equipament cientificotècnic a despeses de funcionament o viceversa. En cap cas autoritzarà este tipus de canvi d'assignació entre estes despeses.
  
17.5. Quan en l'exercici de les funcions d'inspecció o de control, es deduïsquen indicis de la incorrecta obtenció, gaudi o destinació de la subvenció o ajuda rebuda, els agents encarregats de les dites funcions podran acordar la retenció de les factures, documents equivalents o substitutius i de qualsevol altre document relatiu a les operacions en les quals es manifesten els dits indicis.
  
18. Cessió de dades
  
La participació en la present convocatòria implicarà l'acceptació de la cessió, a favor de les administracions públiques, de les dades contingudes tant en la sol·licitud presentada com, si és el cas, en la resolució de concessió, a efectes estadístics, d'avaluació i de seguiment.
  
19. Justificació i pagament de les ajudes
  
19.1. Podrà procedir-se al pagament de les ajudes amb anterioritat a la realització de l'actuació sempre que així ho establisca la Llei de Pressupostos de la Generalitat Valenciana per a l'exercici 2003 i en el percentatge que en ella s'indique, després de la presentació, si és el cas, d'aval bancari per les quanties anticipades, constituït d'acord amb la normativa vigent, en qualsevol de les Direccions Territorial de la Conselleria d'Economia, Hisenda i Ocupació.
  
19.2. Les actuacions subvencionades hauran de realitzar-se en l'exercici 2003, amb el límit previst en el punt 19.4.
  
19.3. A efectes de la justificació de les ajudes, les entitats beneficiàries hauran de trametre a la Subsecretaria de l'Oficina de Ciència i Tecnologia, la següent documentació:
  
a) En el cas d'entitats que hagen de retre compte a la Generalitat Valenciana, i que estan incloses permanentment en els plans d'auditories per mitjà de les quals es duu a terme el control financer, les ajudes es justificaran per mitjà de certificació expedida per l'òrgan competent on s'expressa que l'ajuda concedida ha sigut correctament assentada en la comptabilitat de l'entitat; que els fons s'han destinat a realitzar l'activitat per a la qual van ser concedits i que la documentació original acreditativa de la despesa realitzada es troba en les dependències d'esta, a disposició de la Generalitat Valenciana i de la Sindicatura de Comptes, adjuntant una relació detallada de les despeses realitzades en les actuacions recolzades per esta subvenció. Estes entitats hauran de conservar els originals de les factures i altres justificants de despesa durant el període legalment establit.
  
b) La resta d'entitats públiques o privades, tots els originals o les còpies compulsades dels justificants de les despeses realitzades (factures, nòmines i butlletins de cotització a la Seguretat Social, etc.) a nom de l'entitat beneficiària, a càrrec de la subvenció, expedits segons la normativa vigent.
  
c) A més, si s'inclouen les despeses de personal, un exemplar del document acreditatiu del contracte atorgat per l'autoritat competent d'acord amb les normes de l'entitat beneficiària, s'acompanyarà d'un breu currículum del personal contractat.
  
19.4. Amb caràcter general, el termini per a la presentació de les justificacions finalitzarà el 31 de gener de 2004. En el cas de les entitats que hagen renunciat al pagament anticipat de la subvenció, el termini finalitzarà el 5 de desembre de 2003.
  
19.5. La no presentació de qualsevol dels documents exigits en este apartat en el termini establit en la resolució de concessió de la subvenció, suposarà la pèrdua d'esta, amb l'obligació de reintegrar la quantia rebuda més els interessos legals d'acord amb allò que preveuen les normes d'esta convocatòria.